נעורים וקריירת תיכונים.
אחיו הבכור של קומינגה, ג'ואל נטמבווה, משחק באוניברסיטת טקסס טק. שניים מבני דודיו משחקים כדורסל מקצועי, עמנואל מודיאיי בליגת ה-NBA ועומארי גודול באירופה. שפת האם של קומינגה היא צרפתית, אך הוא לומד אנגלית כשפה שנייה.
קומינגה החל לשחק כדורסל ברפובליקה הדמוקרטית של קונגו כבר בגיל שנתיים. בשנת 2016 עבר לארצות הברית כדי לשחק כדורסל תיכונים.
בעונתו הראשונה בתיכון, קומינגה שיחק בבית הספר התיכון הנטינגטון בהנטינגטון שבוירג'יניה המערבית. בעונתו השנייה, הוא עבר לבית הספר התיכון החדש אוור סאביר ניו אמריקאן בסנטריץ' שבניו יורק וקלע 25 נקודות, 5 ריבאונדים ו-5 אסיסטים בממוצע למשחק. בינואר 2019, נבחר קומינגה לשחקן המצטיין של משחק הסלאם דאנק לאחר שקלע 40 נקודות, שיא נקודות במשחק יחיד במשחק ראווה זה, במהלך ההפסד לתיכון גונזגה. בתום העונה זכה קומינגה בתואר שחקן העונה השנייה המצטיין בתיכונים. בתום העונה, קומינגה העמיד ממוצעים של 20.8 נקודות, 5.2 ריבאונדים ו-3.3 אסיסטים למשחק עבור ניו יורק רנס במהלך ליגת הנוער של נייקי, שם שיחק מול שחקנים בוגרים ממנו. הוא קלע 43 נקודות עם 7 מ-11 מהשלוש מול טקסס טיטאנס, אשר שיחקו בה קייד קנינגהם וגרג בראון.
בעונתו השלישית בתיכונים, עבר קומינגה לבית הספר התיכון "פטריק" בהילסייד שבניו ג'רזי. במהלך 30 הימים הראשונים של העונה נמנע מקומינגה לשחק בעקבות חוקי המעבר בין קבוצות בניו ג'רזי. ב-23 בדצמבר 2019 ערך קומינגה את הופעת הבכורה שלו בתיכון, כשקלע 20 נקודות בניצחון על בית הספר התיכון הקתולי רוזל. ב-3 בינואר 2020, הוא נקע את הקרסול ולא שיחק במשך חודש. קומינגה העמיד ממוצעים של 16.2 נקודות, 5.5 ריבאונדים ו-3.7 אסיסטים למשחק בשנתו השלישית.
קומינגה סוקר כאחד השחקנים הטובים ביותר המיועדים למחזור 2021 של ליגת המכללות, וברוב המקומות הוא דורג ראשון. ב-15 ביולי 2020, הוא עבר למחזור 2020 והודיע כי יוותר על המכללות כדי להצטרף לתוכנית חדשה של ליגת הפיתוח של ה-NBA שמטרתה לפתח שחקנים צעירים. במחזור 2020 דורג קומינגה כסמול פורוורד הראשון בטיבו וכשחקן הרביעי מכל העמדות על פי ESPN.
קריירה מקצועית.
ב-15 ביולי 2020, חתם קומינגה לעונה בג'י ליג איגנייט מליגת הפיתוח של ה-NBA. ב-10 בפברואר 2021, ערך קומינגה את הופעת הבכורה שלו בקבוצה ורשם סטטיסטיקה של 19 נקודות, 4 אסיסטים, 2 ריבאונדים ו-2 חסימות בניצחון 104–110 על סנטה קרוז ווריורס.
ב-29 ביולי 2021, קומינגה נבחר בבחירה השביעית בדראפט ה-NBA 2021 על ידי הגולדן סטייט ווריורס.
בעונתו הראשונה זכה באליפות והוא השחקן השני הצעיר ביותר שזכה בתואר זה
לותר ואנדרוס
לותר רונזוני ואנדרוס ג'וניור (20 באפריל 1951 - 1 ביולי 2005) היה זמר, פזמונאי ומפיק מוזיקלי אמריקאי. במהלך הקריירה שלו מכר וונדרוס מעל 35 מיליון תקליטים ברחבי העולם, וקיבל שמונה פרסי גראמי, כולל ביצוע הרית'ם אנד בלוז הטוב ביותר בארבע פעמים שונות. הוא זכה בסך הכל בארבעה פרסי גראמי בשנת 2004 כולל פרס הגראמי לשיר השנה על שיר שהוקלט זמן לא רב לפני מותו, "ריקוד עם אבי".
ביוגרפיה.
ואנדרוס נולד בבית החולים בלוויו, בשכונת מפרץ קיפס במנהטן, ניו יורק. הוא היה הילד הרביעי ובנם השני של מרי אידה ואנדרוס ולותר ואנדרוס, האב. אביו היה רפד וזמר, ואמו הייתה אחות. ואנדרוס גדל בלואר איסט סייד במנהטן בניו יורק, בשיכון של דיור ציבורי. בגיל שלוש, קיבל מכשיר פונוגרף, ולימד את עצמו לנגן בפסנתר משמיעה. אביו של וונדרוס נפטר מסוכרת כשהיה בן שמונה. משפחתו עברה לברונקס כשהיה בן תשע.
ואנדרוס סיים את לימודיו בבית הספר התיכון ויליאם הווארד טאפט בברונקס בשנת 1969, ולמד באוניברסיטת מערב מישיגן במשך שנה לפני שנשר כדי להתמקד בקריירה במוזיקה.
קריירה.
בזמן לימודיו בתיכון, הקים וונדרוס את מועדון האוהדים המעריצים הראשון של פטי לבל. הוא גם הופיע בלהקה, Shades of Jade, שהופיעה בתיאטרון אפולו בניו יורק. בשנותיו הראשונות בעסקי השעשועים הוא הופיע מספר פעמים בערב החובבים המפורסם של תיאטרון אפולו. בזמן שהיה חבר בסדנת תיאטרון, הוא היה מעורב בהקלטת שני סינגלים "רק אהבה יכולה להפוך עולם טוב יותר" ו"הקשב לאחי". הוא הופיע עם הקבוצה בכמה פרקים בעונה הראשונה של הסדרה רחוב סומסום בשנים 1969–1970.
ואנדרוס החל את הקריירה המקצועית שלו כזמר רקע, בשנת 1972, באלבום של רוברטה פלאק ודוני האת'וויי. הוא שר קולות רקע לאמנים רבים, ביניהם: צ'אקה חאן, בן אי. קינג, בט מידלר, דיאנה רוס, קרלי סיימון, ברברה סטרייסנד, דייוויד בואי, קט סטיבנס, גארי גליטר, רינגו סטאר, האחות סלדג ', ודונה סאמר
בשנת 1975 כתב יחד עם דייוויד בואי את השיר "Fascination" עבור האלבום Young Americans של בואי. אחר כך הופיע בסיבוב ההופעות של בואי כזמר רקע בספטמבר 1974. ואנדרוס גם כתב את השיר "כולם שמחים" למחזמר The Wiz בברודוויי בשנת 1975.
בשנת 1980, אירעה פריצת הדרך בקריירה של ואנדרוס כזמר מוביל עם הרכב הפופ-דאנס Change, קונספט מוזיקלי שיצר איש העסקים הצרפתי-איטלקי ז'אק פרד פטרוס. בלהיטים של ההרכב משנת 1980, "זוהר האהבה" ו"מחפש", ואנדרוס היה הסולן הראשי. בראיון שנערך במגזין Vibe בשנת 2001 אמר ואנדרוס כי "זוהר האהבה" היה "השיר היפה ביותר ששרתי בחיי".
ואנדרוס הוציא סדרה של אלבומי רית'ם אנד בלוז מצליחים במהלך שנות השמונים והמשיך בעבודתו גם כזמר רקע. במהלך שנות השמונים הגיעו שניים מהסינגלים של ואנדרוס למקום הראשון במצעד הרית'ם אנד בלוז של בילבורד: "Stop to Love", בשנת 1986, ודואט עם גרגורי היינס - "אין דבר טוב יותר מאהבה". ואנדרוס הפיק את אלבום הקאמבק, עטור הפרסים, של ארתה פרנקלין "Jump to It" ב-1982 הוא גם הפיק את אלבום ההמשך, Get It Right מ-1983.
בשנת 1983, הייתה לו ההזדמנות לעבוד עם ההשפעה המוזיקלית העיקרית שלו, דיון וורוויק, כשהפיק, כתב שירים ושר בכמה שירים באלבומה הרביעי עבור אריסטה רקורדס.
בשנת 1990 כתב, הפיק ושר קולות רקע בלהיט של וויטני יוסטון, "Who Do You Love" שהופיע באלבומה I'm Your Baby Tonight.
בשנות התשעים הוציא לאור בהצלחה אלבומים נוספים, החל מ-Power of Love ב-1991 שכלל שני להיטים מובילים. הוא זכה בפרס הגראמי הראשון שלו עבור ביצוע הרית'ם אנד בלוז הטוב ביותר בשנת 1991. הוא זכה בפרס הגראמי בשנת 1992 עבור ביצוע הרית'ם אנד בלוז הטוב ביותר, והשיר שלו "כוח האהבה" זכה באותה שנה בפרס הגראמי עבור שיר הרית'ם אנד בלוז הטוב ביותר. בשנת 1992 גם שר דואט עם ג'נט ג'קסון, "הדברים הטובים בחיים הם בחינם", שהפך ללהיט.
ואנדרוס שוב נכנס לצמרת המיצעדים בשנת 1994, יחד עם מריה קארי, בגרסת כיסוי לדואט של ליונל ריצ'י ודיאנה רוס "אהבה אינסופית". הוא נכלל באלבום Songs, אוסף שירים אשר היוו השראה לואנדרוס לאורך השנים. בטקס פרסי הגראמי לשנת 1997 הוא זכה בפעם שלישית עבור ביצוע הרית'ם אנד בלוז הטוב ביותר, עם השיר "Your Secret Love".
אלבום אוסף הלהיטים השני שלו, שיצא בשנת 1997, וריכז את מרבית להיטיו משנות התשעים והיה אלבומו האחרון שיצא באמצעות Epic Records. אלבומו הראשון בלייבל החדש של קלייב דייוויס, שכותרתו "לותר ואנדרוס", יצא בשנת 2001.
בשנת 2003 הוציא ואנדרוס את האלבום Dance with My Father. הוא מכר 442,000 עותקים בשבוע הראשון והגיע למקום הראשון במצעד האלבומים בילבורד 200. שיר הנושא הוקדש לזכרונות ילדותו של ואנדרוס מריקודים עם אביו. בוידאו קליפ של השיר מופיעים ידוענים שונים לצד אבותיהם ובני משפחה אחרים.
מותו.
ונדרוס סבל מסוכרת ויתר לחץ דם. ב-16 באפריל 2003 לקה ונדרוס בשבץ מוחי קשה בביתו בניו יורק, והיה בתרדמת כמעט חודשיים. השבץ השפיע על יכולתו לדבר ולשיר, וחייב אותו להשתמש בכיסא גלגלים.
בטקס פרסי הגראמי לשנת 2004 הופיע ואנדרוס בקטע וידאו מוקלט מראש, כדי לקבל את פרס שיר השנה על "ריקוד עם אבי", באומרו: "כשאני נפרד זה לעולם לא הרבה זמן, כי אני מאמין בכוח של אהבה "(ואנדרוס שר את שש המילים האחרונות). אמו, מרי, קיבלה את הפרס באופן אישי מטעמו. הופעתו האחרונה בפומבי הייתה ב-6 במאי 2004 בתוכנית של אופרה ווינפרי. ואנדרוס נפטר ב -1 ביולי 2005, במרכז הרפואי JFK באדיסון, ניו ג'רזי, בגיל 54 מהתקף לב.
מכונת ההומואים
"מכונת ההומואים" או "מכונת הפירות" (באנגלית: Fruit machine) הוא מונח למכשיר שפותח בקנדה על ידי פרנק רוברט ווייק, שהיה אמור להיות מסוגל לזהות גברים הומוסקסואליים (המכונים במילת הגנאי "Fruit"). המכשיר בדק את קוטר אישוני העיניים, זיעה ודופק לתגובה ארוטית כביכול, לאחר שהנבדקים צפו בפורנוגרפיה.
המכונה עבדה בקנדה בשנות ה-50 וה-60 של המאה ה-20 במהלך מסע לחיסול כל הגברים ההומואים משירות המדינה, המשטרה הרכובה המלכותית של קנדה והצבא. כתוצאה מהמכשיר, מספר לא מבוטל של עובדים איבדו את מקום עבודתם. אף על פי שהמימון לפרויקט "מכונת הפירות" הופסק בסוף שנות ה-60, החקירות נמשכו, ו-RCMP אספה תיקים על למעלה מ-9,000 הומואים "חשודים".
הכיסא שבו עליו עשו את הבדיקה דומה לכיסא שרופאי שיניים משתמשים בו. הייתה לו גלגלת עם מצלמה שהסתכלה לעבר האישונים, ומולה הונחה קופסה שחורה שהציגה תמונות שונות. התמונות הכילו גם תמונות גשמיות וגם תמונות מפורשות מינית של גברים ונשים. בעבר, נקבע כי האישונים יתרחבו ביחס לכמות העניין בתמונה לפי הטכניקה המכונה 'מבחן תגובת האישון'.